Diari Oficial de la Generalitat Valenciana


Sumari del DOGV 2396, del 28-11-1994 (1994/833163)

ORDRE de 2 de novembre de 1994, de la Conselleria d'Agricultura, Pesca i Alimentació, sobre ajudes per al sanejament de plantacions de cítrics afectades pel virus de la tristesa.
----------------------------------------------------------------------------------------------------------------------------------------------------------------------------------

Estat**DEROGADA**

Permalink ELI

**https://dogv.gva.es/va/eli/es-vc/o/1994/11/02/(1)/dof/vci/html**

### Dades del document

Número de DOGV
:   2396

Data del DOGV
:   28-11-1994

Secció del DOGV
:   DISPOSICIONS GENERALS

Número del document
:   1994/833163


Data del document
:   02-11-1994

Organisme emissor
:   Conselleria d'Agricultura, Pesca i Alimentació

Tipus de document
:   Ordre

Anàlisi jurídica

ORDRE de 2 de novembre de 1994, de la Conselleria d'Agricultura, Pesca i Alimentació, sobre ajudes per al sanejament de plantacions de cítrics afectades pel virus de la tristesa. Les plantacions de cítrics de la Comunitat Valenciana es troben amenaçades, des de fa anys, per la malaltia produïda pel virus de la tristesa dels cítrics (CTV), que ocasiona produccions baixes i el decandiment i la mort dels arbres. Això comporta pèrdues greus per a l'economia dels agricultors i, consegüentment, per a l'economia de la Comunitat Valenciana, la importància de la qual en la producció final agrària representa aproximadament el 30 per cent d'aquesta.  
La lluita contra aquesta malaltia obliga a la utilització de plantes amb portaempelts adequats que les facen tolerants a la malaltia, tal com es realitza des de fa dues dècades. Malgrat això, hi ha encara moltes plantacions amb peu amarg sensibles a la malaltia i que actualment afecten greument la majoria de les comarques citrícoles valencianes.  
Encara que hi ha ajudes institucionals per a les inversions que incloguen noves plantacions amb plantes tolerants, cal advertir que aquestes ajudes estan motivades més per la reestructuració varietal que per l'afecció pel virus de la tristesa, per la qual cosa s'estableix la incompatibilitat d'ambdós règims d'ajudes.  
Davant la importància que representa la malaltia, es pretén dur a terme durant els pròxims anys un programa de sanejament vegetal citrícola en què s'estimule l'arrencada de les plantacions afectades pel virus de la tristesa i la nova plantació amb plantes tolerants.  
Per això, i d'acord amb l'article 47.11 de la Llei d'Hisenda Pública de la Generalitat Valenciana, de 26 de juny de 1991,  
ORDENE:  
Article primer. Beneficiaris  
1. S'hi estableixen ajudes públiques per als titulars d'explotacions citrícoles amb portaempelt amarg (Citrus aurantium) afectades pel virus de la tristesa que realitzen la substitució de la plantació mitjançant alguna de les accions següents:  
a) Arrencada dels arbres i nova plantació amb plançons empeltats sobre peu tolerant a la tristesa.  
b) Doblament en la mateixa línia amb plançons tolerants sense empeltar i ajustant-se als marcs de plantació que s'indiquen en l'article tercer, apartat d).  
2. L'import global màxim d'aquestes ajudes s'ajustarà anualment a l'habilitació pressupostària corresponent consignada en les lleis de pressupostos de la Generalitat Valenciana. Es podran prorratejar si les ajudes sol·licitades superen l'import global màxim establert.  
3. La tramitació anticipada d'aquests expedients estarà condicionada, en tot moment, per l'existència de crèdit suficient i adequat en els pressupostos de la Generalitat Valenciana de l'exercici següent.  
Article segon. Quantia de les ajudes  
1. L'import de la subvenció a què fan referència aquestes ajudes consistirà en 200 pessetes per plançó empeltat sobre peu tolerant a la tristesa. Per a plançó sense empeltar més les gemmes corresponents l'ajuda serà de 100 pessetes per unitat.  
2. El nombre màxim de plantes subvencionables serà de 500 unitats per hectàrea.  
3. El preu màxim dels plançons empeltats serà de 585 pessetes per unitat en embalatge individual i de 555 pessetes per unitat en embalatge col·lectiu.  
El preu màxim del plançó sense empeltar, inclòs el subministrament de la gemma varietal per a empeltar, serà de 275 pessetes per unitat.  
Article tercer. Requisits i condicions  
Per a tenir dret a aquestes ajudes, caldrà complir les condicions següents:  
a) No haver sol·licitat cap altra ajuda pública per a la mateixa inversió, com, per exemple, la destinada a la reconversió varietal. En aquest sentit, no s'admetran a tràmit les sol·licituds que puguen orientar-se per altres línies d'ajuda i s'indicaran en la resolució les subvencions que pot sol·licitar i el termini de presentació.  
b) L'arrencada o el doblament, si escau, afectarà la totalitat de cada parcel·la agrícola que s'haja de sanejar.  
c) Les plantes i les gemmes per a empeltar hauran de procedir de vivers autoritzats per a cítrics.  
d) Les distàncies mínimes entre les línies de la nova plantació seran, com a mínim, les següents:  
Mandariners 5 m  
Tarongers 5,5 m  
Llimeres i arangers 6 m  
Varietats de desenvolupament limitat   
(Okitsu, Clausellina, Marisol i similars) 4 m  
Article quart. Sol·licituds  
1. La presentació de sol·licituds caldrà fer-la entre l'1 de novembre i el 31 de desembre de cada any, abans de l'arrencada de la plantació que s'haja de substituir, en les oficines comarcals i els serveis territorials de la Conselleria d'Agricultura, Pesca i Alimentació.  
Excepcionalment, per a la campanya 1994/95, el termini de sol·licituds acabarà el 31 de gener de 1995.  
2. En la sol·licitud constaran les dades personals del sol·licitant i el terme municipal, el polígon i la parcel·la de l'explotació o les explotacions afectades pel virus de la tristesa (CTV), la superfície i la varietat.   
3. La sol·licitud anirà acompanyada dels documents següents:  
a) El beneficiari estarà obligat a acreditar, d'acord amb el que s'estableix en l'Ordre de 7 de gener de 1991, de la Conselleria d'Economia i Hisenda, que es troba al corrent dels pagaments front a la Seguretat Social i el compliment de les obligacions fiscals, tret del cas de corporacions locals.  
b) Certificat o còpia del compte corrent i l'entitat bancària on s'ha d'ingressar, si s'escau, la subvenció.  
c) Document de manteniment de tercers-proveïdors.  
d) Factura proforma del viverista autoritzat per a cítrics.  
Article cinquè. Tramitació  
1. Després de la inspecció oportuna, en la resolució en què, si escau, es concedesca la subvenció, s'autoritzarà alhora l'arrencada de l'explotació i s'assenyalarà expressament el termini de què disposa el titular per a l'arrencada i la replantació.  
2. El termini de resolució de les sol·licituds serà de tres mesos comptadors des de l'acabament del termini de presentació i s'entendran com a desestimades si no s'ha dictat una resolució expressa en el dit termini.  
3. L'arrencada i la nova plantació caldrà dur-les a terme durant l'any natural en què es dicte la resolució de concessió de l'ajuda. No obstant això, per causes justificades adequadament, podrà ajornar-se fins a un any natural més, amb la sol·licitud expressa prèvia de l'interessat i l'acceptació de la pròrroga per part de la direcció general competent. El termini per a tramitar i resoldre les sol·licituds de pròrroga serà de dos mesos i s'entendran com a estimades si en el dit termini no s'hagués dictat resolució expressa.  
4. Després de feta la nova plantació, caldrà presentar en la Conselleria d'Agricultura, Pesca i Alimentació un escrit en el qual es comunique aquesta circumstància i s'indique, a més de les dades personals del beneficiari, el terme municipal, el polígon i la parcel·la cadastral de l'explotació, el nombre de plantes, la varietat i el portaempelts utilitzats, amb acompanyament de la factura del viver amb el nombre de plantes i gemmes, si s'escau, la varietat i els portaempelts adquirits, i el justificant del pagament de la factura.  
5. La realització de l'arrencada o de la nova plantació fora dels terminis autoritzats i la comunicació de l'acabament de la plantació cursada després d'aquests terminis o, si s'escau, de la pròrroga, implicarà la pèrdua de la subvenció concedida per incompliment de les condicions en què es va atorgar.  
Article sisè. Obligacions dels beneficiaris  
A més de les obligacions que els beneficiaris d'aquestes ajudes assumeixen i es deriven de l'objecte, la finalitat i el procediment, també hauran de comunicar l'obtenció d'altres ajudes de qualsevol administració per a la mateixa finalitat i sotmetre's, si s'escau, a les actuacions de control financer que corresponen a la Intervenció General de la Generalitat Valenciana.  
DISPOSICIó ADDICIONAL  
No podran dictar-se les resolucions per les quals es concedesquen o, si escau, es deneguen les ajudes mentre anualment no s'haja publicat en el Diari Oficial de la Generalitat Valenciana l'import global màxim destinat a aquestes i la línia pressupostària que les financie.  
DISPOSICIONS FINALS  
Primera  
Es faculta la Direcció General de Producció Agrària i Pesca perquè dicte les disposicions que calguen per al desenvolupament i l'aplicació d'aquesta ordre.  
Segona  
Aquesta ordre vigeix des de l'endemà de la publicació en el Diari Oficial de la Generalitat Valenciana.  
Valencia, 2 de novembre de 1994  
El conseller d'Agricultura, Pesca i Alimentació,  
JOSÉ MARíA COLL COMIN  
DOCUMENTS QUE S'HI ADJUNTEN  
- Còpia dels rebuts de l'impost sobre béns immobles rústics (últim any).  
- Còpia dels pagaments (12 últims mesos) davant la Seguretat Social: règim especial agrari, jornades teòriques o jornades reals.  
- Còpia dels documents d'ingrés dels pagaments fraccionats i de la declaració anual de l'impost sobre la renda de les persones físiques o de l'impost de societats, si s'escau, dels 12 últims mesos.  
- Certificat del compte bancari on ingressar, si escau, la subvenció.  
- Document de manteniment de tercers-proveïdors.  
- Factura proforma del viverista autoritzat per a cítrics.


Còpia Permalink ELI